Document ID: 31988L0183

ΟΔΗΓΙΑ ΤΟΥ ΣΥΜΒΟΥΛΙΟΥ της 22ας Μαρτίου 1988 για την τροποποίηση της οδηγίας 76/116/ΕΟΚ όσον αφορά τα υγρά λιπάσματα ( 88/183/ΕΟΚ )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
την πρόταση της Επιτροπής (1 ),
σε συνεργασία με το Ευρωπαϊκό Κοινοβούλιο ( 2 ),
τη γνώμη της Οικονομικής και Κοινωνικής Επιτροπής ( 3 ),
Εκτιμώντας :
ότι η οδηγία 76/116/ΕΟΚ του Συμβουλίου της 18ης Δεκεμβρίου 1975 περί προσεγγίσεως των νομοθεσιών των κρατών μελών περί λιπασμάτων ( 4 ), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, καθόρισε κανόνες για την εμπορία των στερεών λιπασμάτων - ότι αποδείχθηκε αναγκαίο να επεκταθεί η εν λόγω οδηγία στα υγρά λιπάσματα - ότι είναι σκόπιμο να εφαρμοστεί η οδηγία 76/116/ΕΟΚ και για τα στερεά και για τα υγρά λιπάσματα και, ειδικότερα, να ισχύει η ένδειξη "λίπασμα ΕΟΚ", για τα λιπάσματα που ανταποκρίνονται στον ορισμό και τη σύνθεση των απλών και των σύνθετων λιπασμάτων της παρούσας οδηγίας, και για τις δύο περιπτώσεις,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :
Άρθρο 1 Η οδηγία 76/116/ΕΟΚ τροποποιείται ως εξής :
1 . Το άρθρο 2 αντικαθίσταται από το ακόλουθο κείμενο :
"Άρθρο 2 Τα κράτη μέλη λαμβάνουν όλα τα δέοντα μέτρα ώστε η ένδειξη "λίπασμα ΕΟΚ" να μπορεί να χρησημοποιηθεί μόνο για τα λιπάσματα που ανήκουν σε έναν από τους τύπους λιπασμάτων που περιλαμβάνονται στο παράρτημα Ι και ανταποκρίνονται στις απαιτήσεις που καθορίζονται στην παρούσα οδηγία και στα παραρτήματα Ι, ΙΙ και ΙΙΙ ." 2 . Στο άρθρο 4 προστίθεται η ακόλουθη παράγραφος :
"3 . Τα υγρά λιπάσματα μπορεί να διατίθενται στο εμπόριο μόνον εφόσον φέρουν κατάλληλες ενδείξεις . Οι ενδείξεις αυτές θα καλύπτουν, ειδικότερα, τη θερμοκρασία αποθήκευσης και την πρόληψη ατυχήματος κατά την αποθήκευση ." 3 . Στο παράρτημα Ι προστίθεται το μέρος "Γ - Υγρά λιπάσματα", που περιλαμβάνεται στο παράρτημα της παρούσας οδηγίας .
4 . Στο παράρτημα ΙΙ, σημείο 1 στοιχείο γ ), μετά το δεύτερο εδάφιο προστίθενται τα ακόλουθα :
"Για τα υγρά λιπάσματα, η συμπληρωματική ένδειξη της περιεκτικότητας σε ενεργά συστατικά μπορεί να εκφράζεται, με σχετικά ισοδύναμο τρόπο, σε βάρος προς όγκον ( χιλιόγραμμα ανά εκατόλιτρο ή γραμμάρια ανά λίτρο ).
Η ένδειξη της ποσότητας των υγρών λιπασμάτων εκφράζεται σε μάζα . Η ένδειξη της ποσότητας των υγρών λιπασμάτων κατ' όγκο είναι προαιρετική ." 5 . Στο παράρτημα ΙΙΙ, στο σημείο Α.Ι, προστίθενται τα ακόλουθα προϊόντα και ανοχές :
"Αζωτούχο διάλυμα λιπάσματος 0,6 Διάλυμα ουρίας-νιτρικού αμμωνίου 0,6 ".
Άρθρο 2 1 . Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία το αργότερο σε ένα έτος από την κοινοποίησή της ( 1 ). Πληροφορούν αμέσως την Επιτροπή σχετικά .
2 . Τα κράτη μέλη ανακοινώνουν στην Επιτροπή τις διατάξεις εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία .
Άρθρο 3 Η παρούσα οδηγία απευθύνεται στα κράτη μέλη .
Βρυξέλλες, 22 Μαρτίου 1988 .

Labels: 2
4